SPOROČILO ZA JAVNOST

**Pika Nogavička je letos naštela 111.111 + 1 obiskovalca**
Velenje, 28. september 2014 – **Z včerajšnjim Pikinim dnem se je v Velenju zaključil 25. Pikin festival – Odtekli so 24 ur, izvedli Pikino jadralno regato in gostili Primoža Suhodolčana – Na zaključni slovesnosti so podelili zlate Pike**

Največji festival kulture, vzgoje, izobraževanja in zabave za otroke v Sloveniji – 25. Pikin festival – se je včeraj končal. Po ocenah organizatorjev – Festivala Velenje s številnimi prijatelji, – ki še nikoli niso bili tako zadovoljni z izvedbo in obiskom, se ga je udeležilo več kot sto tisoč malih in velikih Pik in gusarjev. »Najbolj sem se veselila kolektivnega duha in medsebojnega sodelovanja, s katerim smo letos pričarali toliko otroškega veselja in na tisoče nasmehov, odkar se je Pika prvič pojavila na prizorišču pa vse do danes. Zagotovo je to bil moj najljubši festival,« je povedala direktorica Barbara Pokorny. Vseh sedem festivalskih dni je potekalo več kot 80 ustvarjalnih delavnic na temo Zemlja pleše, v Pikini deželi ob Velenjskem jezeru ter v središču mesta pa so se zvrstile številne gledališke predstave, koncerti, pogovori in predstavitve kulturno-umetniških dejavnosti, pa tudi poklicev, vsakodnevnih opravil ter alternativnih načinov življenja.

Ker Pikin festival otroke vzgaja v dobrodelnost in prostovoljstvo, pa tudi zdrav način življenja, so letos v sodelovanju s Športno zvezo Velenje in Športno-humanitarnim društvom Never Give Up priredili celodnevni tek skozi Pikino deželo in okrog Škalskega jezera. Sodelovalo je 114 rekreativcev, ki so s prostovoljno prijavnino pomagali socialno ogroženim družinam. Pikinega mini teka pa se je udeležilo 76 malčkov.

Tudi letos je bila na Pikinem festivalu prisotna Slovenska vojska, ki je pred tradicionalno Pikino regato z lahkim oklepnim vozilom Kobra pregledala gladino in globino jezera, da plovbe ne bi zmotili pirati. V sončnem vremenu in ob za Velenjsko jezero značilnem vetru je regata odlično uspela. Z malo jadrnico optimist je bil najhitrejši Aljaž Rupnik iz Ljubljane, ki je na zaključni slovesnosti prejel zlato Piko.

Ta najvišja priznanja pa so prejeli tudi zmagovalci Pikinih natečajev. Nina Pungečar in Monika Murenc s šole Grm Novo Mesto – center biotehnike in turizma sta pod mentorstvom Andreje Bortolj Bele izdelali najlepši cvetlični aranžma. Včeraj je potekalo tudi Pikino gasilko tekmovanje prostovoljnih gasilskih društev iz cele Slovenije. Med fantovskimi pionirskimi desetinami je bilo najbolj spretno Prostovoljno gasilko društvo Drešinja vas, med dekliškimi pa prostovoljke gasilke iz Andraža nad Polzelo. Na fotografskem natečaju je bila najbolj prepričljiva Tjaša Likeb s fotografijo metulja. Najlepšo Zemljo pa je izdelala družina Jogič iz Velenja.

 *- se nadaljuje -*

Posebna devetčlanska žirija devetletnih deklic, pa je izbrala najboljši predstavi Pikinega ter Tomaževega in Aničinega odra. Na prvem je zmagala predstava Pika Nogavička v izvedbi Slovenskega ljudskega gledališča Celje režiserke Anđelke Nikolić. Na drugem pa glasbena pravljica Pepelka v izvedbi učencev z Osnovne šole Gorica iz Velenja pod mentorstvom Barbare Trebižan.

Uradni konec festivala je bila tradicionalna predaja mestne lente, ki jo je ves teden nosila Pika Nogavička in tako od Bojana Kontiča prevzela županovanje. Župan Mestne občine Velenje se je Piki zahvalil za dobro upravljanje z mestom in ji obljubil, da ji bo tudi prihodnje leto predal oblast nad mestom priložnosti, cvetočih idej, mladih in seveda Pike Nogavičke.

 - Konec -

**Več informacij:** Barbara Pokorny / 041 535 567 / 03 898 25 71 / www.pikinfestival.si